AJA ผนึก NT ใช้ 5G พร้อมดึง Alibaba Cloud พัฒนา Smart City พลิกโฉมสู่ “รัฐบาลดิจิทัล”
AJA ผนึก NT ใช้คลื่น 5G พร้อมดึงเทคโนโลยี Alibaba Cloud ลุยพัฒนา Smart City พลิกโฉมสู่ “รัฐบาลดิจิทัล”
AJA ผนึก NT ใช้คลื่น 5G พร้อมดึงเทคโนโลยี Alibaba Cloud ลุยพัฒนา Smart City พลิกโฉมสู่ “รัฐบาลดิจิทัล”
28 ต.ค. 2564

บริษัท เอเจ แอดวานซ์ เทคโนโลยี จำกัด (มหาชน) หรือ AJA  ประกาศความร่วมมือครั้งสำคัญกับ บริษัทโทรคมนาคมแห่งชาติ จำกัด (มหาชน) หรือ NT เซ็น MOU ร่วมมือพัฒนาเศรษฐกิจและสังคมด้านเทคโนโลยี 5G ก้าวสู่เมืองอัจฉริยะ สอดรับยุทธศาสตร์ชาติ เดินหน้าสนับสนุนคลื่น 5G พร้อมดึงเทคโนโลยีจาก Alibaba Cloud พัฒนา Smart City ภาครัฐ ก้าวสู่การพลิกโฉมในอนาคตสู่การเป็น “รัฐบาลดิจิทัล”
โดยวันนี้ (28 ต.ค.2564) ที่ บริษัท โทรคมนาคมแห่งชาติ จำกัด (มหาชน) (NT) สำนักงานแจ้งวัฒนะ รัฐมนตรีว่าการกระทรวงดิจิทัลเพื่อเศรษฐกิจและสังคม นายชัยวุฒิ ธนาคมานุสรณ์ เป็นประธานในพิธีร่วมลงนาม “บันทึกข้อตกลงความร่วมมือในการพัฒนาเศรษฐกิจและสังคมด้านเทคโนโลยี 5G สำหรับเมืองอัจฉริยะ” ระหว่าง NT กับ AJA โดยมีนาวาอากาศเอก สมศักดิ์ ขาวสุวรรณ์ กรรมการและรักษาการกรรมการผู้จัดการใหญ่ NT และนายพิชัย ปัญจสังข์ ประธานเจ้าหน้าที่บริหาร บริษัท เอเจ แอดวานซ์ เทคโนโลยี จำกัด (มหาชน) (AJA) เป็นผู้ร่วมลงนาม
นาวาอากาศเอก สมศักดิ์ ขาวสุวรรณ์ กรรมการและรักษาการกรรมการผู้จัดการใหญ่  NT กล่าวว่า วัตถุประสงค์การเซ็นเอ็มโอยูในครั้งนี้ เพื่อส่งเสริม ผลักดัน และประสานความร่วมมือในการร่วมดำเนินการตามนโยบายรัฐบาลและแนวทางการดำเนินการต่างๆ ทางด้านเทคโนโลยีในภาครัฐและภาคเอกชนให้เป็นไปตามยุทธศาสตร์ชาติฯ และนโยบายของรัฐบาล แนวทางการดำเนินงานที่เกี่ยวข้อง เพื่อพัฒนาโครงสร้างพื้นฐานดิจิทัลประสิทธิภาพสูงให้ครอบคลุมทั่วประเทศ และปรับเปลี่ยนสู่การเป็นรัฐบาลดิจิทัล โดย NT มีศักยภาพและพร้อมที่จะเป็นหน่วยสำคัญของภาครัฐ ไม่ว่าจะเป็นโครงสร้างพื้นฐานดิจิทัลและโทรคมนาคม อาทิ คลื่น เสาโทรคมนาคม สายไฟเบอร์ออฟติก ซึ่งใช้ในการขับเคลื่อนนโยบายของรัฐ
ทั้งนี้ เพื่อร่วมกันขับเคลื่อนเศรษฐกิจและสังคม และสร้างความเชื่อมั่นด้วยเทคโนโลยีดิจิทัล รวมถึงการแลกเปลี่ยนข้อมูลด้านเทคโนโลยี และเพิ่มขีดความสามารถในการแข่งขันกับประเทศอื่นๆ ได้ รวมไปถึงเพื่อส่งเสริมและพัฒนา บุคลากรทั้งภาครัฐและเอกชนให้พร้อมเข้าสู่ยุคเศรษฐกิจ และสร้างสังคมคุณภาพที่ทั่วถึงเท่าเทียมด้วยเทคโนโลยีดิจิทัล
นายพิชัย ปัญจสังข์ ประธานเจ้าหน้าที่บริหาร บริษัท เอเจ แอดวานซ์ เทคโนโลยี จำกัด (มหาชน) (AJA) กล่าวว่า สำหรับขอบเขตความร่วมมือภายใต้ MOU ฉบับนี้ ทั้งสองฝ่ายตกลงจะดำเนินงานร่วมกันตามขอบเขตความร่วมมือดังนี้ บมจ.โทรคมนาคมแห่งชาติ ตกลงจัดหาคลื่นความถี่ 5G และอำนวยความสะดวกในการเชื่อมต่อคลื่นความถี่ 5G ย่าน 26 GHz กับเครือข่าย บมจ.โทรคมนาคมแห่งชาติ เพื่อให้อุปกรณ์ต่างๆ สามารถทำงานบนคลื่น 5G ย่าน 26 GHz
ส่วนขอบเขตการดำเนินงาน AJA รับผิดชอบในการดำเนินการพัฒนาระบบปฏิบัติการด้าน Smart City โดยนำเทคโนโลยี 5G มาใช้เพื่อตอบสนองต่อความต้องการใช้งานในด้านเทคโนโลยีที่มีมากขึ้น เพื่อให้เข้าถึงประชาชนและได้รับประโยชน์มากยิ่งขึ้น ให้ข้อมูลเกี่ยวกับแพลตฟอร์มผลิตภัณฑ์ การบริการ และอื่นๆ ที่ได้พัฒนาและใช้ได้ผลมาแล้วในหลายประเทศในด้าน Smart City เพื่อเป็นต้นแบบในการพัฒนาประเทศต่อไป
โดย AJA เป็นผู้นำเสนอโครงการ Smart City ในทุกๆ ด้าน ให้กับหน่วยงานภาครัฐที่เกี่ยวข้องเพื่อให้หน่วยงานนั้นๆ ได้รับประโยชน์สูงสุดจากโครงการในแต่ละหมวด ให้ข้อมูลแก่หน่วยงานราชการตามที่กฎหมายกำหนด และตกลงเป็นผู้นำเทคโนโลยีที่ได้รับจาก Alibaba Cloud มาพัฒนาโครงการ Smart city ตามจังหวัดต่างๆ ทั่วประเทศ ให้บรรลุเป้าหมายด้วยดี
ทั้งนี้ ทั้งสองฝ่ายตกลงทำงานร่วมกัน ให้การช่วยเหลือกัน ให้คำปรึกษาและสนับสนุนกิจกรรมของกันและกันเพื่อให้บรรลุตามวัตถุประสงค์ของบันทึกความร่วมมือฉบับนี้ โดยบันทึกความร่วมมือฉบับนี้มีกำหนดระยะเวลา 3 ปี นับตั้งแต่วันที่ลงนามในบันทึกความร่วมมือฉบับนี้